Pártoktól mentesen
Mind a huszonöt körzetben indít jelöltet a Független Városi Szövetség-Magyar Egyesület az önkormányzati választásokon Szegeden. A kirekesztõ politikát elutasítják.
A Független Városi Szövetség-Magyar Egyesület az önkormányzati választáson mind a huszonöt szegedi körzetben indít jelöltet. – Amellé állunk, aki elfogadja programunkat. Nem párthovatartozás alapján fogunk dönteni, hanem szakmai alapon – mondta Apró-Juhász János elnök, független önkormányzati képviselõ.
Az alulról építkezõ, önszervezõdõ szövetségben jelen van a kutató professzortól a mesterig mindenki. A szövetség ars poeticája: várospolitika, nem pártpolitika. Támogatni kívánják a ma már biopolisz néven futó, a tizennégy évvel ezelõtt indított projektet, melynek tartalmi része volt a többfunkciós kongresszusi kiállítási központ.
– Alapjognak tekintjük a fiatalok lakáshoz való jutását, ami a családalapítás egyik feltétele. Ifjúságpolitikánk része a fiatalok helyben tartása, a munkahelyteremtés, a családalapításhoz szükséges körülmények a biztosítása – jelentette ki az elnök. Az egyesülethez olyan csoportok csatlakoztak, melyek eddig más politikai szervezeteket támogattak, de csalódtak a pártokban.